Թեոդոր Ուիթմոր

**Թեոդոր Էքլսթոն Ուիթմոր** (; ), ճամայկացի ֆուտբոլիստ, կիսապաշտպան։

## Ակումբային կարիերա
Թեոդոր Ուիթմորը ծնվել է 1972 թվականի օգոստոսի 5-ին Մոնտեգո Բեյ քաղաքում։ Նա մեծացել է «Մոնտեգո Բեյ» թիմում, նախքան 1994 թվականին կարճ ժամանակով խաղալը Հարավային Աֆրիկայի «Քեյփթաուն Սփյորս»-ում։

1996/97 մրցաշրջանում նա խաղացել է Ճամայկայի երրորդ դիվիզիոնի «Վայոլեթ Քիքերս» ակումբում, որից հետո երկրի գլխավոր առաջնությունից տեղափոխվել է «Սեբա Յունայթեդ»։

1999 թվականին, մեկ շաբաթ տևած փորձաշրջանից հետո, նա պայմանագիր է կնքել անգլիական «Հալ Սիթի» ակումբի հետ, որը հանդես էր եկել երկրի չորրորդ դիվիզիոնում։ Այստեղ Թեոդորը սկսել է խաղալ իր հայրենակից և ազգային հավաքականի գործընկեր Իեն Գուդիսոնի հետ։ Ուիթմորը «Վագրերի» կազմում իր նորամուտը նշել է Անգլիայի գավաթի խաղում՝ «Մաքլսֆիլդ Թաունի» դեմ, և իր առաջին գոլը խփել է թիմի կազմում՝ լիգայի իր նորամուտում՝ «Ռոչդեյլի» դեմ խաղում։ Ընդհանուր առմամբ, ճամայկացին այս ակումբում խաղացել է երեք մրցաշրջան։ «Հալլ Սիթի»-ի կազմում անցկացրած ժամանակի մեծ մասը եղել է թիմի հիմնական խաղացողը՝ առաջնությունում խաղալով 77 խաղ, սակայն լուրջ արդյունքների չի հասել, քանի որ թիմը գտնվում էր անգլիական ֆուտբոլային լիգայի նկուղում և պայքարում էր ֆինանսական դժվարությունների դեմ:

2002/03 մրցաշրջանում Ուիթմորը կրկին խաղացել է Սեբա Յունայթեդի կազմում, որից հետո վերադարձել է Մեծ Բրիտանիա՝ դառնալով շոտլանդական «Լիվինգսթոն» ակումբի խաղացող, իսկ 2004 թվականի հունիսին նա պայմանագիր է կնքել «Տրանմիր Ռովերսի» հետ։ 2006 թվականի հունվարին պայմանագիրը խզվել է փոխադարձ համաձայնությամբ, և Ուիթմորը վերադարձել է Ճամայկա՝ միանալու «Սեբա Յունայթեդ»-ին, որտեղից նա թոշակի է անցել 2008 թվականին։

## Կարիերան հավաքականում
1993 թվականի նոյեմբերին նա իր պաշտոնական դեբյուտը նշել է Ճամայկայի ազգային հավաքականի կազմում՝ Միացյալ Նահանգների դեմ ընկերական խաղում (0:1), խաղի վերջում փոխարինման է դուրս եկել Հեկտոր Ռայթի փոխարեն։

Նա թիմի հիմնական խաղացողներից մեկն էր 1990-ականների երկրորդ կեսին և 1998 թվականին օգնել է թիմին որակավորվել Ֆրանսիայում իր առաջին և մինչ այժմ միակ Աշխարհի գավաթի խաղարկությանը։ Չնայած մրցաշարի երկրորդ փուլից հետո Ճամայկան կորցրել է փլեյ-օֆֆ դուրս գալու հնարավորությունը, Ուիթմորը վերջին փուլում երկու գոլ է խփել Ճապոնիայի դեմ խաղում (2:1): Նույն թվականին նա համարվել է Կարիբյան ավազանի տարվա լավագույն ֆուտբոլիստ։

Բացի այդ, Ուիթմորը երեք անգամ խաղացել է ազգային հավաքականի կազմում ԿՈՆԿԱԿԱՖ-ի ոսկե գավաթի խաղարկությունում՝ 1998, 2000 և 2003 թվականներին։

Նա նաև իր վերջին միջազգային խաղը խաղացել է Միացյալ Նահանգների (1:1) դեմ 2004 թվականի նոյեմբերի 17-ին՝ 2006 թվականի աշխարհի առաջնության որակավորման փուլի շրջանակներում, որտեղ 72-րդ րոպեին փոխարինվել է Ջեյսոն Յուելով։ Ընդհանուր առմամբ, ազգային հավաքականում իր 12 տարի տևած կարիերայի ընթացքում նա երկրի գլխավոր թիմի կազմում անցկացրել է 120 խաղ՝ խփելով 24 գոլ։

## Մարզչական կարիերա
Ուիթմորը մարզչական կարիերան սկսել է 2006 թվականին «Սեբա Յունայթեդ»-ում, որտեղ նա աշխատել է որպես խաղացող-մարզիչ։

2007 թվականի նոյեմբերին, Ճամայկայի ազգային հավաքականի մարզիչ Բորա Միլուտինովիչի պաշտոնանկությունից հետո, Թեոդորը նշանակվել է ազգային հավաքականի գլխավոր մարզչի պաշտոնակատար։ Նրա գլխավորությամբ Ճամայկան հաղթել է Սալվադորի և Գվատեմալայի դեմ երկու ընկերական խաղերում։ Դրանից հետո Թեոդոր Ուիթմորը դարձել է Ճամայկայի նոր մարզիչ՝ բրազիլացի Ռենե Սիմոեսի օգնականը։

2008 թվականի սեպտեմբերի 11-ին Սիմոեսի հեռացումից հետո, որը տեղի է ունեցել 2010 թվականի Աշխարհի գավաթի որակավորման երրորդ փուլում վատ արդյունքների պատճառով, Ուիթմորը վերանշանակվել է որպես ժամանակավոր գլխավոր մարզիչ։ Նրա գլխավորությամբ թիմը կրկին հաղթել է երկու խաղերում էլ, բայց այս անգամ՝ որակավորման փուլում՝ խմբի առաջատարներ Մեքսիկայի և Հոնդուրասի դեմ պաշտոնական խաղերում (երկուսն էլ՝ 1:0 հաշվով)։ Այնուամենայնիվ, նոյեմբերին Ջոն Բարնսը նշանակվել է գլխավոր մարզիչ, իսկ Ուիթմորը վերադարձել է իր օգնականի պաշտոնին։

2009 թվականի հունիսին Ջոն Բարնսը լքել է իր պաշտոնը՝ ստանձնելով «Տրանմիր Ռովերսի» մարզչի պաշտոնը, իսկ Ուիթմորը կրկին դարձել է Ճամայկայի ազգային հավաքականի մարզիչ, այս անգամ լրիվ դրույքով։ Հաջորդ ամիս նա թիմը տարել է դեպի 2009 թվականի ԿՈՆԿԱԿԱՖ-ի ոսկե գավաթ, որտեղ նրանք չեն կարողացել դուրս գալ իրենց խմբից։ Երկու տարի անց՝ 2011 թվականի ԿՈՆԿԱԿԱՖ-ի ոսկե գավաթում, նա և իր թիմը կարողացել են հաղթել խմբում, սակայն փլեյ-օֆֆի առաջին փուլում ճամայկացիները պարտվել են ԱՄՆ-ին։ 2013 թվականի հունիսին, երբ իր թիմը 2014 թվականի Աշխարհի առաջնության որակավորման խմբում վերջինն էր՝ մինչև խաղաշրջանի ավարտը մնացած չորս խաղով, Ուիթմորը հրաժարական է տվել։

2014 թվականի փետրվարից մինչև 2015 թվականի դեկտեմբեր Ուիթմորն աշխատել է Ճամայկայի երիտասարդական հավաքականի հետ։

2016 թվականի սեպտեմբերին՝ Վինֆրիդ Շեֆերի հեռացումից հետո, Ուիթմորը վերանշանակվել է Ճամայկայի ազգային հավաքականի գլխավոր մարզիչ,որով հաջորդ տարի դարձել է Կարիբյան գավաթի եզրափակիչի մասնակից, ինչը թույլ է տվել թիմին ԱՄՆ-ում որակավորվել 2017 թվականի ԿՈՆԿԱԿԱՖ-ի ոսկե գավաթի համար։ Ճամայկան հասել է այս մրցաշարի եզրափակիչ, որտեղ պարտվել է ԱՄՆ-ին (1:2 հաշվով):

## Վիճակագրություն
### Գոլեր հավաքականում

### Մարզչական

## Նվաճումներ
**<big>Որպես խաղացող</big>**
* Կարիբյան գավաթ (**2**): 1998, 2005
**<big>Որպես մարզիչ</big>**
* Կարիբյան գավաթ  (**1**): 2010

## Անձնական կյանք
Ուիթմորը վնասվածք էր ստացել ավտովթարի հետևանքով, որը հանգեցրել էր նրա թիմակից Սթիվեն Մալքոլմի մահվանը։ Վթարից հետո նրան մեղադրանք է առաջադրվել մարդասպանության համար, սակայն ավելի ուշ արդարացվել է։

2013 թվականի նոյեմբերին Ուիթմորի 14-ամյա որդին՝ Ջավեյնը, մահացել է հեծանիվ վարելիս մեքենայի բախվելուց հետո։

## Ծանոթագրություններ

Կատեգորիա:Հալլ Սիթիի ֆուտբոլիստներ
Կատեգորիա:Ճամայկացի ֆուտբոլիստներ
Կատեգորիա:Տրանմիր Ռովերսի ֆուտբոլիստներ
Կատեգորիա:Ֆուտբոլային մարզիչներ այբբենական կարգով